**NOTĂ INFORMATIVĂ**

**la proiectul Hotărârii Guvernului cu privire la aprobarea modificărilor și completărilor ce se operează în unele hotărîri ale Guvernului**

Proiectul de hotărâre propus a fost elaborat în vederea eficientizării procedurilor de implementare și monitorizare a împrumuturilor recreditate precum și a optimizării cheltuielilor de administrare a implementării Acordului de credit, semnat la data de 14 mai 2014 între Guvernul Republicii Moldova și Guvernul Republicii Polone privind obținerea unui credit de asistență în sumă ce nu depășește 100 milioane euro pentru finanțarea proiectelor în domeniul agriculturii, procesării produselor alimentare, inclusiv infrastructurii aferente acestora, ulterior ratificat prin Legea nr.134 din 11 iulie 2014.

Pentru executarea prevederilor Acordului menționat, în conformitate cu hotărîrea Guvernului nr.718 din 03 septembrie 2013, în scopul implementării Creditului de asistență au fost desemnate două instituții implementatoare și anume:

* Instituția Publică ”Unitatea de implementare a creditului de asistență acordat de Guvernul Republicii Polone” creată în temeiul Hotărârii Guvernului nr. 953 din 17.11.2014 (*cu modificările și completările ulterioare*);
* Instituţia publică “Unitatea de implementare a grantului acordat de Guvernul Japoniei” ce își desfășoară activitatea în conformitate cu prevederile hotărârii Guvernului nr. 896 din 25 august 2005 (*cu modificările și completările ulterioare*).

De la lansarea activității sale în februarie 2015 și până în prezent, de către Unitatea de implementare a creditului de asistență acordat de Guvernul Republicii Polone au fost întreprinse un șir de acțiuni practice întru asigurarea funcționalității procesului de recreditare și tuturor proceduri necesare implementării Creditului de asistență:

* elaborarea, aprobarea și punerea în executare practică a Manualului de operațiuni privind implementarea Creditului de asistență și a regulamentelor interne de creditare;
* elaborarea întregului set de documente necesar pentru obținerea finanțării, care sunt plasate pe pagina web a Unității [www.uicagrp.md](http://www.uicagrp.md);
* elaborarea și coordonarea cu Ministerul Finanțelor al Republicii Moldova a proiectelor contractului de recreditare, contractului de ipotecă/gaj, contractului de procurare a bunurilor, lucrărilor și serviciilor;
* stabilirea relațiilor de coordonare operativă și procedurilor de transmitere a dosarelor către Ministerul Finanțelor al Republicii Polone, Băncii executante (Bank Gospodarstwa Krajowego) a plăților și OCDE;
* angajarea efectivului de personal experimentat și calificat pentru activitatea Unității cu experiență în instituții financiare, bancare sau nebancare;
* consultarea a peste 200 de solicitanți de credite, recepționarea și examinarea a 28 dosare în sumă de 34,6 mil. euro pentru finanțarea diferitor domenii și aprobarea a 13 dosare în sumă de 18,1 mil. euro;
* dotarea cu oficiu complet funcțional, dotat cu echipament, transport și softuri/programe pentru activitatea operațională a Unității și evidența împrumuturilor recreditate.

Reieșind din rezultatele obținute de către Unitatea respectivă, întru optimizarea resurselor disponibile și pentru lansarea cît mai rapidă a părții de credit destinat industriei și infrastructurii aferente, este rezonabil faptul, ca pentru implementarea întregului Credit de asistență să fie desemnată doar o singură instituție implementatoare, care are deja toate procedurile elaborate, lansate și testate.

Astfel, ținând cont de acest fapt, apare necesitatea de ajustare, modificare și completare a actelor normative existente ce reglementează executarea Acordului de credit și mecanismul de implementare a creditului de asistență.

Principalele modificări și completări în Hotărârea Guvernului nr.718 din 03.09.2014 „Cu privire la implementarea Legii nr.134 din 11 iulie 2014 pentru ratificarea Acordului dintre Guvernului Republicii Moldova și Guvernul Republicii Polone privind obținerea unui credit de asistență” și în Regulamentul Instituției Publice ”Unitatea de implementare a creditului de asistență acordat de Guvernul Republicii Polone”, aprobat prin Hotărîrea Guvernului nr.953 din 17 noiembrie 2014 țin de:

* stabilirea clară a mecanismului de implementare, monitorizare și administrare integrală a creditului de asistență în sumă de 100,0 milioane euro care va fi efectuată de către Instituția Publică „Unitatea de implementare a creditului de asistență acordat de Guvernul Republicii Polone”;
* definirea și lărgirea atribuțiilor Consiliului de supraveghere al Instituției, modificarea componenței acestuia întru asigurarea debursării resurselor atât pe domeniul agriculturii cât și industriei;
* îmbunătățirea cadrului normativ privind gestionarea operativă a surselor din creditul de asistență acordat de Guvernul Republicii Polone.

În contextul celor menționate, reiterând necesitatea și importanța acestui proiect, inclusiv asigurarea dezvoltării sectorului agroindustrial și industrial al Republicii Moldova, rugăm susținerea acestuia.

**Viceprim-ministru,**

**ministru Octavian CALMÎC**